ວັນທີ 22-25 ສິງຫາ 2016 ສະພາປະຊາຊົນແຂວງບໍລິຄຳໄຊ ນຳໂດຍທ່ານ ປອ ສຸວັນນີ ໄຊຊະນະ ຮອງເລຂາພັກແຂວງ, ປະທານສະພາປະຊາຊົນແຂວງ ພ້ອມດ້ວຍຄະນະ ໄດ້ເດີນທາງໄປຢ້ຽມຢາມ ແລະ ເຮັດວຽກຮ່ວມກັບສະພາປະຊາຊົນແຂວງເຫງະອານ, ແຂວງຮ່າຕີ່ງ ສສ ຫວຽດນາມ ເປັນກຽດຕ້ອນຮັບຢ່າງອົບອຸ່ນຈາກທ່ານ ຫງຽນດັກວິງ ກຳມະການສູນກາງພັກກອມມູນິດຫວຽດນາມ, ເລຂາພັກແຂວງເຫງະອານ ປະທານສະພາປະຊາຊົນແຂວງເຫງະອານ, ທ່ານ ເລດິ່ງເຊີນ ກຳມະການສູນກາງພັກກອມມູນິດຫວຽດາມ, ເລຂາພັກແຂວງ, ປະທານສະພາປະຊາຊົນແຂວງຮ່າຕິ່ງ.
ການຢ້ຽມຢາມແລະເຮັດວຽກໃນຄັ້ງນີ້ ທັງສອງຝ່າຍຍັງໄດ້ແລກປ່ຽນບົດຮຽນ ກ່ຽວກັບການປະຕິບັດພາລະບົດບາດ, ສິດ ແລະ ໜ້າທີ່ຂອງຄະນະປະຈຳສະພາປະຊາຊົນແຂວງ, ການແບ່ງຄວາມຮັບຜິດຊອບຂອງເມືອງ ແລະ ແຂວງ ໃນສະພາປະຊາຊົນແຂວງ, ຂອດປະສານງານລະຫວ່າງສະພາປະຊາຊົນຂັ້ນແຂວງ ກັບສະພາແຫ່ງຊາດ ແລະ ອົງການປົກຄອງແຂວງ, ການປະຕິບັດບົດບາດໃນ ການພິຈາລະນາ ແລະ ຮັບຮອງເອົາການປັບປຸງ ແລະ ສ້າງນິຕິກຳທີ່ສຳຄັນຂອງທ້ອງຖິ່ນ, ການປະຕິບັດພາລະບົດບາດ ໃນການຕິດຕາມກວດກາຂອງສະມາຊິກສະພາປະຊາຊົນແຂວງ, ການຈັດຕັ້ງປະຕິບັດວຽກງານການແກ້ໄຂຄຳຮ້ອງຂໍຄວາມເປັນທຳ ຂອງສະພາປະຊາຊົນແຂວງ, ການສ້າງຄວາມເຂັ້ມແຂງ ແລະ ຂີດຄວາມສາມາດວຽກງານ ການເປັນເສນາທິການຂອງເລຂາທິການສະພາປະຊາຊົນແຂວງ ແລະ ການນຳໃຊ້ງົບປະມານ, ການປະຕິບັດ ແລະ ນະໂຍບາຍຂອງສະພາປະຊົນແຂວງ, ເພື່ອແນໃສ່ເຮັດໃຫ້ການປະຕິບັດແນວທາງອັນຖືກຕ້ອງ, ສອດຄ່ອງກັບທິດນຳພາຂອງພັກ ແລະ ເກີດຜົນປະໂຫຍດສູງສຸດ, ເພື່ອສ້າງຄວາມຮັບຮູ້ ແລະ ເຂົ້າໃຈຕໍ່ທີ່ຕັ້ງ, ພາລະບົດບາດ, ສິດ ແລະ ໜ້າທີ່ຂອງສະພາປະ ຊາຊົນ ແຂວງບໍລິຄຳໄຊ ແລະ ແຂວງຮ່າຕີ່ງ, ເຫງະອານ ຫຼາຍຂື້ນ ພ້ອມສືບສ້າງຄວາມສາມັກຄີມິດຕະພາບ ແບບພິເສດ ລາວ-ຫວຽດນາມ, ຫວຽດນາມ-ລາວ ກໍ່ຄືສະພາທັງສາມແຂວງ ໃຫ້ຈະເລີນງອກງາມດີຂື້ນເລື້ອຍໆ.
ຈາກນັ້ນ, ຄະນະຜູ້ແທນສະພາປະຊາຊົນແຂວງບໍລິຄຳໄຊ ໄດ້ເດີນທາງໄປພົບກັບສະພາປະຊາຊົນເມືອງເກືອລໍ ເພື່ອແລກປ່ຽນບົດຮຽນ ການປະປະຕິບັດສິດແລະໜ້າທີ່ລວມຂອງສະພາປະຊາຊົນຂັ້ນເມືອງ, ໄດ້ເດີນທາງໄປທັດສະນະສຶກສາບ້ານເກີດ ປະທານໂຮຈິມິນ ຢູ່ເມືອງນາມດ່ານ ແຂວງເຫງະອານ,
ໄປທັດສະນະສຶກສາ ແລະ ວາງພວງມາລາຢູ່ເຂດຮ່ອງຮອຍປະຫວັດສາດສາມແຍກດົ່ງຫຼົ້ກ, ເມືອງການຫຼົ້ກ ແຂວງຮ່າຕິ່ງ ເຊີ່ງເປັນເຂດຮ່ອງຮອຍປະຫວັດສາດ ທີ່ປະຊາຊົນຫວຽດນາມເຮັດການປະຕິວັດຕ້ານຈັກກະພັດອາເມລິກາ.